<classify> MENEJA wa Bandari ya Dar es Salaam, Freddy Liundi amesema Mamlaka ya Usimamizi wa Bandari TPA ipo mbioni kuanzisha gati maalumu, ambayo itakuwa na uwezo wa kupokea meli za kitalii cruise ships.Liundi amesema hayo wakati wa hafla fupi ya kupokea meli ya kitalii, iliyotia nanga ndani ya Bandari ya Dar es Salaam ikiwa na watalii zaidi ya 400, ambayo takribani watalii 150 walienda kutembelea vivutio mbali mbali vya utalii kabla ya kwenda Zanzibar.Alibainisha kwamba kwenye mipango ya muda mrefu, TPA ina mpango wa kujenga gati maalumu kwa watalii, ambapo kutakuwa na huduma mbali mbali ikiwa ni pamoja na sehemu ya mapokezi kwa ajili ya maofisa wa Uhamiaji, vyombo vya fedha na taasisi nyingine zote zinazohusika na mapokezi ya meli za kitalii.Mamlaka ina mipango ya muda mrefu na muda mfupi ili kuhakikisha tunakuwa na uwezo wa kupokelea meli za watalii katika eneo na gati maalumu ya kupokelea meli za aina hiyo, aliongeza Liundi.Alisema kwa sasa TPA inaendelea kukamilisha ujenzi wa gati mpya, ambayo kimsingi ni kwa ajili ya kushushia magari RoRo. Gati hiyo pia itatumika kwa huduma mbali mbali ikiwa ni pamoja na kupokea meli za kitalii.Aliongeza kwamba meli hiyo ya kitalii ambayo imetia nanga katika bandari hiyo, ina takribani urefu wa mita 170, lakini gati ambayo inajengwa itakuwa na uwezo wa kupokea meli yenye urefu wa zaidi ya mita 300.Duniani kuna meli kubwa na ndefu za kitalii, kitu muhimu gati ambayo tunaenda kuikamilisha itakuwa na uwezo wa kuhudumia meli ya mita 350. Meli ya urefu huo ni kubwa sana kwani ina uwezo wa kubeba watalii elfu nne mpaka elfu tano kwa wakati mmoja.Katika mipango ya muda mfupi kuanzia mwezi Septemba mwaka huu tutakuwa na uwezo wa kupokea meli zenye ukubwa huo, alifafanua Liundi. Liundi aliongeza kuwa TPA pia itazingatia ukweli meli nyingi za kitalii zinakuja na wazee na watu wenye ulemavu hivyo gati hilo jipya litakuwa na miundombinu yote ya kuwapokea watalii katika kiwango cha kimataifa.Awali, akizungumzia ujio wa meli hiyo ya kitalii, Naibu Katibu Mkuu wa Maliasili na Utalii, Dk Alois Nzuki alisema biashara ya utalii wa meli zina manufaa makubwa kwa nchi kwani kwa sasa duniani kuna meli zinazobeba abiria 4,000 mpaka 5,000.  <topic>: kitaifa 